《杂曲歌辞。缓歌行》
唐代·李颀

小来托身攀贵游，倾财破产无所忧。暮拟经过石渠署，

朝将出入铜龙楼。结交杜陵轻薄子，谓言可生复可死。

一沉一浮会有时，弃我翻然如脱屣。男儿立身须自强，

十五闭户颍水阳。业就功成见明主，击钟鼎食坐华堂。

二八蛾眉梳堕马，美酒清歌曲房下。文昌宫中赐锦衣，

长安陌上退朝归。五侯宾从莫敢视，三省官僚揖者稀。

早知今日读书是，悔作从来任侠非。

作者简介：李颀(690-751)，汉族，东川（今四川三台）人（有争议），唐代诗人。少年时曾寓居河南登封。开元十三年进士，做过新乡县尉的小官，诗以写边塞题材为主，风格豪放，慷慨悲凉，七言歌行尤具特色。